NELJANDA KOOSSEISU

MÄÄRUS

Haapsalu,			17. juuni 2005 nr 71

Jäätmevaldajate registri asutamine ja
põhimääruse kinnitamine

Juhindudes jäätmeseaduse § 69 lg 3, kohaliku omavalitsuse korralduse seaduse § 6 lg 1, § 22 lg 1 p 37, § 23, andmekogude seaduse § 4, § 42, § 43 lg 1, lg 2 ja lg 5, Haapsalu põhimääruse § 12 lg 1 p 43, § 62 ja haldusmenetluse seadusest, Haapsalu Linnavolikogu määrab:

1.	Asutada Haapsalu jäätmevaldajate register (edaspidi register).

2.	Kinnitada jäätmevaldajate registri põhimäärus (lisatud).

3.	Linnavolikogu kantseleil avalikustada määrus koos lisadega linnavolikogu kantseleis ja elektroonilises Riigi Teatajas.

4.	Määrus jõustub kolmandal päeval pärast avalikustamist linnavolikogu kantseleis.

5.	Käesoleva määruse peale võib esitada halduskaebuse Tallinna Halduskohtule halduskohtumenetluse seadustikus sätestatud korras 30 päeva jooksul määruse avalikustamisest.

Andres Ammas
Volikogu esimees

Lisa
KINNITATUD
									Haapsalu Linnavolikogu
									17.06.2005 määrusega nr 71

HAAPSALU LINNA JÄÄTMEVALDAJATE REGISTRI
PÕHIMÄÄRUS

1.	Haapsalu linna jäätmevaldajate register (edaspidi register) on kohaliku omavalitsuse register, mille asutamise ja kasutuselevõtmise eesmärk on:
1.1.	tagada arvestus Haapsalu linnas korraldatud olmejäätmete veoga liitunud ja mitteliitunud jäätmevaldajate, nende poolt tekitatud jäätmekoguste, jäätmete käitlusviiside ja tekkekohtade üle;
1.2.	Haapsalu linnavalitsuse struktuuriüksuste varustamine vajadusel eelpool nimetatud informatsiooniga.

2.	Registri ametlik nimi on “Haapsalu linna jäätmevaldajate register”.

3.	Registri omanik on Haapsalu linn.

4.	Registri asutaja on Haapsalu Linnavolikogu.

5.	Registri vastutav töötleja on Haapsalu Linnavalitsus (edaspidi vastutav töötleja).

6.	Vastutav töötleja registri pidamisel:
6.1.	vastutab registri pidamise seaduslikkuse eest;
6.2.	korraldab registri pidamist reguleerivate Haapsalu linna õigusaktide eelnõude ning registri pidamiseks vajaliku dokumentatsiooni koostamist ja kehtestamist;
6.3.	korraldab ja juhib registri arendustööde ja kasutuselevõtu teostamist ning registri infrastruktuuri (riist- ja tarkvara) hankimist või rentimist;
6.4.	korraldab ja juhib registri pidamist;
6.5.	korraldab kasutajate haldamist;
6.6.	tagab volitatud ametnikele juurdepääsu ametialaseks kasutamiseks mõeldud andmetele ja peab sellekohast arvestust;
6.7.	lahendab registri pidamisel tekkinud probleeme;
6.8.	peab järelevalvet registri pidamise üle;
6.9.	tagab registri kaitsmise abinõud;
6.10.	täidab muid seadustest, õigusaktidest ja põhimäärusest tulenevaid ülesandeid.

7.	Registri volitatud töötleja on Haapsalu Linnavalitsuse linnakeskkonna osakond (edaspidi volitatud töötleja).

8.	Volitatud töötleja registri pidamisel:
8.1.	töötleb, sisestab ja väljastab andmeid;
8.2.	teostab registri arendustöid;
8.3.	vastutab registrisse kantud andmete ajakohasuse ja õigsuse eest;
8.4.	teavitab kohe vastutavat töötlejat registri pidamisel tekkinud probleemidest ja talle teatavaks saanud andmete mittesihipärase kasutamise juhtudest;
8.5.	täidab muid seadustest, õigusaktidest ja põhimäärusest tulenevaid ülesandeid.

9.	Volitatud töötleja õigusi omavad ja kohustusi täitvad ametnikud ning nende volitused ja ülesanded määratakse ametnike ametijuhenditega.

10.	Registrit peetakse digitaalse andmekoguna, võttes aluseks maaomanike arvestuse programmi.

11.	Andmete töötlemisel kasutatakse nii andmete automatiseeritud kui ka käsitsi töötlemist.

12.	Registri koosseisu kuuluvad:
12.1.	digitaalne andmebaas;
12.2.	registritoimikud;
12.3.	arhiveeritud registriandmed.

13.	Registrisse kantakse jäätmevaldaja (sh eraisiku, korteriühistu, äriettevõtte, korraldatud jäätmeveoga mitteliitunud ja tervishoiu teenust osutava jäätmevaldaja) kohta järgmised andmed:
13.1.	järjekorranumber;
13.2.	jäätmevaldaja nimi, isikukood, registrikood, postiaadress;
13.3.	ainuõiguse saanud jäätmevedaja nimi, registrikood, postiaadress ja ainuõiguse ajavahemik;
13.4.	jäätmevaldaja kontaktisiku andmed (nimi, telefon, e-posti aadress);
13.5.	jäätmetekkekoha aadress ja katastritunnus;
13.6.	elanike arv jäätmetekkekohas;
13.7.	jäätmekäitluslepingu andmed (jäätmevedaja nimi, lepingu sõlmimise kuupäev);
13.8.	korraldatud jäätmeveoga mitteliitumise ajavahemik;
13.9.	korraldatud jäätmeveoga mitteliitunu jäätmekäitluse lühikirjeldus;
13.10.	jäätmekäitlusettevõtte nimi, registrikood ja postiaadress, kellele tervishoiu- või veterinaariateenuse osutaja tekkinud jäätmed üle annab;
13.11.	jäätmemahutite arv ja maht;
13.12.	jäätmemahuti tühjenduskordade arv aastas;
13.13.	käitlemiseks üleantud jäätmekogused kuus, aastas;
13.14.	märkused jäätmehoolduseeskirja nõuete rikkumise kohta.

14.	Registriandmetel on informatiivne tähendus.

15.	Registrile esitavad andmeid Haapsalu Linnavalitsus, jäätmevedajad, korteriühistud, korraldatud olmejäätmeveoga mitteliitunud jäätmevaldajad ning tervishoiu- või veterinaariateenust osutavad jäätmevaldajad ja teised asjaomased isikud tasuta.

16.	Registrisse andmete esitaja kogutud andmete registreerimise aluseks olevad alusdokumendid on:
16.1.	Haapsalu Linnavolikogu ja Haapsalu Linnavalitsuse haldusaktid;
16.2.	jäätmekäitluslepingud;
16.3.	korraldatud jäätmeveoga mitteliitunud jäätmevaldaja avaldus;
16.4.	andmete esitaja avaldus.

17.	Registrisse esitatakse andmeid järgmiselt:
17.1.	Haapsalu Linnavalitsus vastavalt tekkinud vajadusele;
17.2.	jäätmevedajad üks kord kvartalis;
17.3.	korteriühistud, korraldatud olmejäätmeveoga mitteliitunud jäätmevaldajad ning tervishoiu- või veterinaariateenust osutavad jäätmevaldajad üks kord aastas.

18.	Registri volitatud töötleja teeb 10 tööpäeva jooksul registrikande esitatud andmete alusel.

19.	Registrisse kantud jäätmevaldajatel on õigus saada tasuta andmeid nende kohta tehtud kannetest registri vastutava töötleja kehtestatud korras.

20.	 Registrist või registri kohta ei väljastata andmeid, mis käsitlevad andmekaitset ja andmete tehnilist töötlemist andmekogus.

21.	Andmetele juurdepääsu sulgemise tingimused ja korra, ebaõigete andmete parandamise ja sellest informeerimise korra, andmete registrisse vastuvõtmise ja registrist väljastamise üle arvestuse pidamise korra kehtestab registri vastutava töötleja.

22.	Järelevalvet registri pidamise seaduslikkuse üle teostavad andmekaitse järelevalveasutus ja registri vastutav töötleja oma pädevuse piires.

23.	Registri pidamist finantseeritakse Haapsalu linna eelarvest registri vastutava töötleja eelarve kaudu.

24.	Registri likvideerimise otsustab Haapsalu Linnavolikogu. Registri likvideerimine toimub kooskõlas andmekogude seaduse ja arhiiviseaduse (RT I 1998, 36/37, 552; 1999, 16, 271; 2000, 92, 597; 2001, 88, 531; 93, 565; 2002, 53, 336; 61, 375; 63, 387; 82, 480; 2004, 28, 188) nõuetega.